אורלי לוי-אבקסיס

אורלי לוי-אבקסיס (נולדה ב-11 בנובמבר 1973) היא פוליטיקאית ישראלית שכיהנה בעבר כחברת כנסת מטעם הליכוד וכן מטעם מפלגת גשר וישראל ביתנו. כיהנה בעבר גם כשרה לחיזוק וקידום קהילתי. נולדה בשם אורלי לוי בבית שאן שם גדלה, ולמדה בתיכון מקיף כללי אורט בעיר. היא בתם התשיעית מתוך 12 ילדים, של רחל (רשל) ושל חבר הכנסת וסגן ראש הממשלה לשעבר דוד לוי. אחיה השני הוא ז'קי לוי, שכיהן כראש עיריית בית שאן וכחבר הכנסת מטעם מפלגת הליכוד. את שירותה בצה"ל עשתה לוי-אבקסיס בחיל האוויר. לאחר שירותה הצבאי בשנת 1993, החלה לעסוק בדוגמנות, כשהשתתפה בפרסומת לחטיף השוקולד "מקופלת". בהמשך הייתה דוגמנית הבית של מעצב השיער שוקי זיקרי ושל המאפר ירין שחף. לוי-אבקסיס בעלת תואר ראשון במשפטים מהמרכז הבינתחומי הרצליה. בראשית המאה ה-21 החלה להנחות תוכניות טלוויזיה, ובהן "בלה בלה" בערוץ 33 ו"החיים בסטייל" בערוץ 1. בשנת 2008 הנחתה את תוכנית הבוקר של ערוץ 10 "על הבוקר", כחלק מפאנל הכולל גם את גד שמרון, אפרת רייטן ודן מנו. בשנת 2009 נבחרה לוי-אבקסיס לראשונה לחברת הכנסת. היא ניהלה מגעים על אפשרות להצטרף לחיים הפוליטיים עם אישים מצדה השמאלי של המפה הפוליטית, כבנימין בן-אליעזר ממפלגת העבודה ויוסי שריד ממרצ, אך לימים הכחישה כי התכוונה להתמודד בבחירות במסגרת מרצ. לקראת הבחירות לכנסת השמונה עשרה הוצע לה להצטרף למפלגת "ישראל ביתנו". היא נענתה להצעה, הוצבה במקום השישי ברשימה לכנסת ה-18, ונכנסה לכנסת לאחר שהמפלגה זכתה ב-15 מנדטים. עם היבחרה לכנסת החלה לשמש כחברה בוועדת העבודה, הרווחה והבריאות ולעמוד בראש השדולה לטיפול בילדים ובבני נוער בסיכון. כמו כן שימשה כחברה בוועדה המשותפת לנושאי סביבה ובריאות וכסגנית יושב ראש הכנסת. מיוני 2012 לוי-אבקסיס כיהנה גם כיושבת ראש הוועדה לזכויות הילד של הכנסת. במסגרת תפקידים אלה יזמה בכנסת ה-18 הצעות חוק רבות שאושרו והפכו לחוקים. בהן תיקון בעניין הרחבת תחולת המוסדות לחוק למניעת העסקה של עברייני מין במוסדות מסוימים, תיקון לחוק בתי המשפט שאוסר פרסום שמות קטינים בהליכים אזרחיים, תיקון להצעת חוק עבודת נשים שעניינו הארכת חופשת הלידה בגין אשפוז ילדים וחוק שמבקש תיקון של פקודת הרופאים בסימון ייעוד תרופה על אריזה. כמו כן יזמה בכנסת זו הצעת חוק להפיכת מוקד סיוע טלפוני לנפגעות תקיפה מינית כמוקד חירום טלפוני חינמי בדומה לקווי חירום כמשטרה ומכבי אש, שעברה אף היא בקריאה שלישית. עיקרה של הצעת חוק זו הוא מתן אפשרות להתקשר למוקדים אלה כאשר מספרם יהיה חסוי ולא יופיע בדף פירוט השיחות של הלקוח, וכן שהמימון יוכר כתרומה לצורכי מס, עבור חברות הסלולר שקיבלו על עצמן את מימון השיחות. על פועלה בכנסת ה-18 זכתה לוי-אבקסיס באות הפרלמנטר המצטיין של הכנסת לשנת 2013 מטעם המכון הישראלי לדמוקרטיה, יחד עם חבר הכנסת ניצן הורוביץ ממפלגת מרצ. בשנת 2012 ספגה משפחתה ביקורת כשלוי זכתה, כמו גם ארבעה מאחיה ושניים מאחייניה, בהגרלת קרקעות זולות בבית שאן, שניהלה העירייה בראשות אחיה, עבור מינהל מקרקעי ישראל. לקראת הבחירות לכנסת התשע עשרה, עם איחודן של מפלגות הליכוד וישראל ביתנו, שובצה לוי-אבקסיס במקום ה-16 ברשימה המשותפת הליכוד - ישראל ביתנו ונכנסה לכנסת בשנית לאחר שהרשימה זכתה ב-31 מנדטים. בכנסת זו המשיכה לוי-אבקסיס לכהן כיושבת ראש הוועדה לזכויות הילד, וכן שימשה כחברה בוועדה לקידום מעמד האישה ובוועדת העבודה, הרווחה והבריאות. במהלך תקופת כהונתה זו יזמה לוי-אבקסיס את הקמת השדולה לעסקים קטנים ובינוניים בכנסת. היא משמשת יושבת ראש משותפת של שדולת השוכרים אותה הקימה יחד עם חברי הכנסת חיליק בר וסתיו שפיר מהעבודה. בנוסף, יזמה יחד עם דב חנין, עפר שלח וקבוצת חברי הכנסת מצטרפים תיקון לחוק זכויות התלמיד האוסר על אפליה מטעמים של זהות או נטייה מגדרית במערכת החינוך שעבר אף הוא בקריאה שלישית ושימשה כחברה בשדולה למען קידום הנוער בפריפריה. בכנסת זו ניהלה גם מאבק מתוקשר לקידום הצעת חוק לשילוב דיור ציבורי במתחמי בנייה. לקראת הבחירות לכנסת העשרים שובצה לוי-אבקסיס במקום השני ברשימת ישראל ביתנו ונבחרה לכנסת בשלישית, לאחר שהרשימה זכתה בבחירות ב-6 מנדטים. מפלגתה נותרה באופוזיציה. לוי-אבקסיס שימשה עד לפרישתה ממפלגתה בכנסת זו כחברה בוועדת הכספים ובוועדה לזכויות הילד. לאחר הודעתה על הפרישה הועברה לוועדת המדע והטכנולוגיה וועדת הרפורמות. המשיכה לעמוד בראש השדולה לקידום שכירות ההוגנת ועומדת בראש השדולה לדיור, השדולה לצדק חלוקתי ושדולת הגיל הרך. היא קידמה במהלך הכנסת ה-20 מספר נושאים: חוק זכויות הדייר בדיור הציבורי (שקיפות של החברות המשכנות מול הדיירים) של ח"כ דב חנין ושלה אושר במושב הזה. במהלך הדיונים על תקציב המדינה חשפה את כוונת משרדי האוצר והבריאות לבטל את מתן המענקים לרופאים מתמחים שעוברים לגור בפריפריה, מענקים עליהם סוכם בתום שביתת המתמחים הגדולה לפני מספר שנים. בעקבות התנגדויות לכך משרדי האוצר והבריאות חזרו בהם מהחלטתם וימשיכו להעביר מענקים בגובה 75 מיליון שקל מדי שנה לרופאים מתמחים בפריפריה.[דרוש מקור] עוד חשיפה במהלך דיוני התקציב את כוונת משרד האוצר לבטל את התקצוב לפרויקט שיקום השכונות במסגרת תקציב המדינה 2015–2016. בעקבות התנגדויות לכך האוצר חזר בו מביטול התקציב ותקצב אותו בעשרות מיליוני שקלים. בשנת 2015 זכתה בפרס אבירת איכות השלטון של התנועה למען איכות השלטון בקטגוריית הרשות המחוקקת. הפרס ניתן לה על תפקודה כמחוקקת, ובין היתר גם על עמדתה הייחודית מול הסיעה ויו"ר המפלגה בנושא מתווה הגז. התנגדה לחוק להסדרת ההתיישבות ביהודה והשומרון. התנגדה לביטול חזקת הגיל הרך ולהורות משותפת, ולאימוץ מסקנות ועדת שניט לשוויון מיגדרי בתשלום המזונות בין אבות לאמהות. ב-19 במאי 2016 הודיעה על פרישתה ממפלגת ישראל ביתנו, בעקבות הצטרפותה לקואליציה, ולאחר שאביגדור ליברמן העדיף להביא למינויה של סופה לנדבר כשרה בממשלה, במקום את לוי-אבקסיס, שהייתה לפניה ברשימה לכנסת. היא נימקה את פרישתה: "האמנתי שהימים האחרונים סיפקו לנו הזדמנות אמיתית לקידום משמעותי של התחומים האלו (החברתיים), אך לצערי ההזדמנות שנקרתה כעת בפנינו כמפלגה העומדת לכניסה לממשלה, לא נוצלה בתחום החברתי בשום דרך." על אף הודעה על פרישתה מהמפלגה, נותרה לוי-אבקסיס באופן רשמי חלק מסיעת ישראל ביתנו בכנסת. במרץ 2017 אישרה ועדת הכנסת את בקשת סיעת ישראל ביתנו להכריז על לוי-אבקסיס כפורשת מהסיעה. בעקבות ההחלטה הודיעה לוי-אבקסיס כי היא אינה פורשת מחברותה בכנסת וממשיכה לכהן כחברת כנסת יחידה ללא זכויות של סיעה, שעמה היא מתכוונת להתמודד בבחירות הבאות. ב-6 במרץ 2018 הכריזה על הקמת מפלגה חדשה בראשותה. ב-25 בדצמבר 2018 לאחר ההחלטה לפזר את הכנסת, הקימה אבקסיס את מפלגת גשר, ששמה לקוח משם המפלגה שהקים אביה בשנת 1992. המפלגה התמודדה בבחירות לכנסת העשרים ואחת, אך הצליחה לזכות רק ב-74,701 קולות (1.73 אחוז מהקולות הכשרים) ולא עברה את אחוז החסימה. לקראת הבחירות לכנסת העשרים ושתיים, הודיעה לוי-אבקסיס ב-18 ביולי 2019 כי מפלגתה תרוץ ביחד עם מפלגת העבודה בבחירות. היא הוצבה במקום השני ברשימת העבודה-גשר, ונבחרה לכנסת. לקראת הבחירות לכנסת העשרים ושלוש, הוגשה רשימה לכנסת שכללה את מפלגת העבודה, מפלגת מרצ ומפלגת גשר. כחלק ממסע הבחירות שלה התחייבה הרשימה שלא להצטרף לממשלה בראשות בנימין נתניהו, וגם לוי אבקסיס, שהוצבה במקום השני ברשימה, חזרה על התחייבות זו בראיונות שקיימה לקראת הבחירות. למרות זאת, עם היוודע תוצאות הבחירות הודיעה לוי-אבקסיס כי לא תתמוך בממשלה הנשענת על תמיכת בל"ד והרשימה המשותפת וכי אינה רואה עצמה מחויבת לשותפות עם מרצ, והצטרפה למחנה התומך בנתניהו לראשות הממשלה. עם התפשטות מגפת הקורונה קראה לממשלת אחדות. ב-23 במרץ התפלגה מפלגת גשר לסיעה עצמאית, וב-14 במאי 2020 חתמה עם הליכוד על הסכם קואליציוני, במסגרתו מונתה לוי אבקסיס לשרה לחיזוק וקידום קהילתי, במשרד ממשלתי שהוקם במיוחד עבורה, בממשלה ה-35. היא החלה לכהן בתפקיד ב-17 במאי 2020. על פי פרסומים בכלי התקשורת, הבטיחה מפלגת הליכוד ללוי אבקסיס שריון ברשימתה בבחירות לכנסת ה-24, בתמורה לתמיכתה בממשלה ה-35, ואכן, לקראת הבחירות לכנסת ה-24 שוריין ללוי אבקסיס מקום ברשימת הליכוד. ב-4 בפברואר 2021 שוריינה אורלי לוי ברשימת הליכוד לקראת הבחירות לכנסת העשרים וארבע במקום ה-26 ברשימה לאחר שהצטרפה למפלגה. הליכוד זכה בבחירות אלו ב-30 מנדטים והיא נבחרה לכנסת. מפלגתה נותרה בכנסת זו באופוזיציה והיא סיימה את תפקידה כשרה ב-13 ביוני עם הקמת הממשלה ה-36. ביולי 2021 פורסם תחקיר של פייק ריפורטר לפיו רשת של פרופילים וחשבונות פיקטיביים בפייסבוק פעלה לקדם את אורלי לוי בעת שכיהנה כשרה לקידום קהילתי, כולל בזמן קמפיין הבחירות. לקראת הבחירות לכנסת העשרים וחמש, התמודדה בבחירות המקדימות בליכוד וקיבלה 11,242 קולות ושובצה במקום ה-50 ברשימת הליכוד לכנסת. ב-6 באוקטובר 2022, על רקע כישלונה לזכות במקום ריאלי ברשימת הליכוד, הודיעה לוי-אבקסיס כי היא החליטה לקחת פסק זמן מהחיים הפוליטיים. בשנת 2023 לוי-אבקסיס השתתפה בתוכנית המציאות הישראלית "רוקדים עם כוכבים" והודחה חמישית. לוי-אבקסיס נשואה לליאור אבקסיס ולהם ארבעה ילדים, שהצעיר בהם נולד בעת כהונתה כח"כית. היא מתגוררת בשלפים, הנמצאת בתחום הקיבוצים רשפים ושלוחות שבמועצה האזורית עמק המעיינות. יורם יובל, ישראל - שיחת נפש, כנרת זמורה ביתן, 2012, עמ' 184 - 192 אורלי לוי-אבקסיס, באתר הכנסת אורלי לוי-אבקסיס, ברשת החברתית פייסבוק אורלי לוי-אבקסיס, ברשת החברתית אקס (טוויטר) אורלי לוי-אבקסיס, ברשת החברתית אינסטגרם אורלי לוי-אבקסיס, סרטונים בערוץ היוטיוב אורלי לוי-אבקסיס, באתר כנסת פתוחה כרטיס ביקור – אורלי לוי-אבקסיס, בערוץ כנסת באתר יוטיוב אורלי לוי-אבקסיס (אורכב 25.04.2017 בארכיון Wayback Machine), באתר "ישראל ביתנו" אסתי אהרונוביץ', לא דוגמנית. חברת הכנסת אורלי לוי-אבקסיס פועלת לצמצום המצוקה החברתית, באתר הארץ, 2 ביולי 2010 ריאיון עם ח"כ אורלי לוי-אבקסיס בתוכנית "שיחת נפש" עם פרופסור יורם יובל אילן רבינוביץ', ‏ח"כ אורלי לוי-אבקסיס: ניפצתי את הסטריאוטיפ של דוד לוי, באתר גלובס, 6 בפברואר 2013 בן שני, ‏"אנשים בלילה" עם אורלי לוי, באתר iCast‏, 13 בפברואר 2013 אהרל'ה ויסברג, אורלי לוי־אבקסיס: לא באתי להיות בובה, באתר ישראל היום, 21 ביוני 2013 דוד בן בסט מראיין את אורלי לוי-אבקסיס, "הנבחרים", באתר YouTube, ‏18 ביולי 2014 רוית הכט, מדיניות העמימות: כך הפכה אורלי לוי אבקסיס לטרנד הלוהט של מצביעי המרכז־שמאל, באתר הארץ, 4 במאי 2018 איתי אילנאי, לבד על הגשר, באתר "ידיעות אחרונות", 14 בפברואר 2019 יובל קרני, "איחוד עם מרצ זה הפסד בטוח. בחרנו בסיכוי לשנות", באתר "ידיעות אחרונות", 25 ביולי 2019 ניב שטנדל, ‏חזרתי למפלגה שנולדתי בה. הליכוד זה הבית, באתר ‏מאקו‏, 28 באוקטובר 2021 שרה ליבוביץ-דר, אופורטוניזם, קווים לדמותה: סיפורה של פוליטיקאית שנויה במחלוקת, באתר ליברל, 17 ביולי 2020 אורלי לוי לפוליטיקה, באתר וואלה, 18 בינואר 2005 ניר גונטז', להוציא להורג זה קצת דאעש, לא? "בוא לא נהיה תמימים. מה זה 'סיכול ממוקד'?", באתר הארץ, 16 ביולי 2015 יוסי מזרחי, ‏הזוכים בהגרלת הקרקעות בבית שאן: ראש העיר והח"כית, באתר ‏מאקו‏, 14 במאי 2012 קובי דוד, ראש העיר ו-4 בני משפחתו זכו במכרז דיור בבית שאן, 14 במאי 2012 אחיה ראב"ד וניר כהן, מזל בבית שאן: משפחת לוי עלתה על המגרשים, באתר ynet, 14 במאי 2012 אריק בנדר, אושר: איסור אפליה של תלמידים על רקע נטייה מינית, באתר nrg‏, 3 ביולי 2013 נמרוד בוסו, "באוצר הסבירו ההתנגדות לשילוב דיור ציבורי במתחמי בנייה בהורדת ערך הדירות", באתר TheMarker‏, 23 ביולי 2014 חוק זכויות הדייר בדיור הציבורי (תיקון מס' 6), התשע"ו-2016, מתוך מאגר החקיקה הלאומי באתר הכנסת הפרסום בדף הפייסבוק של התנועה לאיכות השלטון, 30 באוקטובר 2015. "עשינו היסטוריה": חוק ההסדרה עבר, באתר ‏מאקו‏, 6 בפברואר 2017 אורלי לוי אבקסיס, ועדה בנושא ביטול חזקת הגיל הרך, בעקבות ועדות שניט-שיפמן, באתר שידורי וועדות הכנסת YOUTUBE אורלי לוי אבקסיס, ח"כ אורלי לוי אבקסיס על חזקת הגיל הרך, באתר שידורי וועדות הכנסת YOUTUBE חזקי ברוך, "ביטול חזקת הגיל הרך יפגע בילדים", באתר ערוץ 7 אורלי לוי אבקסיס, פרוטוקול מס' 397 מישיבת ועדת החוקה, חוק ומשפט בכנסת., באתר Nevo.co.il, "היום כל הנושא של ביטול חזקת הגיל הרך הוא פועל יוצא של הניסיון להתחמק מתשלום המזונות.", ‏12 ביוני 2017 רוני זינגר, אורלי לוי אבקסיס פורשת מישראל ביתנו, באתר כלכליסט, 19 במאי 2016 טל שלו ועדי חשמונאי‏, ליברמן ובנט נפגשו בכנסת לשיחת תיאום עמדות, באתר וואלה, 19 במאי 2016 חדשות 2, ‏אורלי לוי הודחה מישראל ביתנו, באתר ‏מאקו‏, 15 במרץ 2017 יקי אדמקר‏, ח"כ לוי-אבקסיס הודיעה רשמית שתקים מפלגה חדשה: "פועלת עבורכם", באתר וואלה, 19 במרץ 2017 יניר יגנה‏, ח"כ לוי-אבקסיס הכריזה רשמית על הקמת מפלגה חדשה: "תתחילו לפחד", באתר וואלה, 6 במרץ 2018 תוצאות האמת של הבחירות לכנסת ה-21, באתר ועדת הבחירות המרכזית, ‏9 באפריל 2019 (ארכיון) N12 - "לא נשב עם נתניהו תחת כתב אישום", באתר N12, ‏2019-07-19 (ארכיון) התחברות לפייסבוק | פייסבוק, באתר Facebook (ארכיון) לוקש, מורן אזולאי ואלכסנדרה (2019-09-15). "לוי-אבקסיס: "לא פוסלת את הליכוד, אבל עם נתניהו לא נשב"". Ynet. ארכיון מ-2022-03-11. נבדק ב-2022-03-11. פוסט של אורלי לוי-אבקסיס בפייסבוק, 10 במרץ 2020 יובל קרני, אורלי לוי-אבקסיס מתנגדת לממשלת מיעוט: "לא מחויבת לשותפות עם מרצ", באתר ynet, 10 במרץ 2020 טל שניידר, ‏פרשנות: מדוע נקמה לוי-אבקסיס בגנץ ודרסה את פרץ?, באתר גלובס, 11 במרץ 2020 דפנה ליאל, ‏משרד חדש לאורלי לוי-אבקסיס: תכהן כשרה לחיזוק וקידום קהילתי, באתר ‏מאקו‏, 14 במאי 2020 התנועה לאיכות השלטון לליכוד: הבהירו את שריון לוי אבקסיס, באתר וואלה!, ‏2020-12-23 (ארכיון) מורן אזולאי, סיון חילאי, לוי-אבקסיס שוריינה בליכוד: "תודה לנתניהו על החיסונים והתמיכה" | חי מסגירת הרשימות, באתר ynet, 4 בפברואר 2021 "רשת פרופילים פיקטיביים בפייסבוק פעלה בשירות ח"כ אורלי לוי-אבקסיס" | כלכליסט, באתר calcalist, ‏2021-07-14 (ארכיון) הליכוד בהנהגת בנימין נתניהו לראשות הממשלה, באתר GOV.IL (ארכיון) נוה דרומי, אחרי 14 שנים בפוליטיקה קצת שכחתי מה אני אוהבת לעשות, באתר מאקו, ‏6 באוקטובר 2022 (ארכיון) נועם כהן, ‏השרה לשעבר אורלי לוי אבקסיס תשתתף ב"רוקדים עם כוכבים", באתר ‏מאקו‏, 21 בפברואר 2023 אורלי לוי אבקסיס היא המודחת החמישית מ"רוקדים עם כוכבים", באתר ‏מאקו‏, 15 ביוני 2023 מזל טוב לח"כ אורלי לוי-אבקסיס, באתר בית חולים פוריה. 9.10.12 השיחה התקיימה עם לוי-אבוקסיס במסגרת תוכנית "שיחת נפש" ששודרה במקור בHOT בידור ובטלוויזיה החינוכית ומובאת בספר בעריכה מינימלית בשפת הדיבור של המשוחחים